

 **ΓΡΑΦΕΙΟ ΤΥΠΟΥ**

Αθήνα, 5 Ιουλίου 2018

**ΔΕΛΤΙΟ ΤΥΠΟΥ**

**Χαιρετισμός της Υπουργού Διοικητικής Ανασυγκρότησης, Όλγας Γεροβασίλη, στην ημερίδα του Εθνικού Κέντρου Δημόσιας Διοίκησης και Αυτοδιοίκησης και του Υπουργείου Εξωτερικών, με τίτλο «Η Ευρωπαϊκή Ένωση στο προσκήνιο: Διαβούλευση για την Ευρώπη και τη Δημόσια Διοίκηση, υπό την αιγίδα του Προέδρου της Δημοκρατίας, Προκόπη Παυλόπουλου**

**Εξοχότατε κύριε Πρόεδρε της Δημοκρατίας,**

**Κυρίες και κύριοι,**

**Φίλες και φίλοι,**

Είναι, άραγε, επίκαιρη η συζήτηση για τον ρόλο της Ευρώπης στη σημερινή συγκυρία;

Χωρίς αμφιβολία πιο επίκαιρη παρά ποτέ.

Η οικονομική κρίση που έπληξε την παγκόσμια κοινότητα τα τελευταία χρόνια προκάλεσε συρρίκνωση κοινωνικών δικαιωμάτων και υποχώρηση του βιοτικού επιπέδου των πολιτών σε όλο τον κόσμο.

Και, βεβαίως, και στην Ευρώπη.

Σε αυτό το τοπίο ήρθαν να προστεθούν οι αυξημένες προσφυγικές ροές, βρίσκοντας την Ευρώπη πιο ευάλωτη παρά ποτέ σε ακραίες λογικές ρατσισμού και μισαλλοδοξίας.

Σε αυτή τη συνθήκη, το ευρωπαϊκό κεκτημένο, οι θεμελιώδεις αρχές και αξίες του ευρωπαϊκού πολιτισμού δέχτηκαν ένα πρωτοφανές πλήγμα.

Η πολιτική στην Ευρώπη υποχώρησε έναντι ακραίων νεοφιλελεύθερων απόψεων στο πεδίο της οικονομίας και ακραίων εθνικιστικών απόψεων στο πεδίο της κοινωνίας.

Αυτό το εκρηκτικό μείγμα άρχισε να αποδομεί το διαμορφωμένο επί σειρά ετών πολιτικό σκηνικό σε πολλές χώρες της Ευρώπης.

Έτσι, παραδοσιακές προοδευτικές δυνάμεις που είχαν στον αξιακό τους πυρήνα την υπεράσπιση του κοινωνικού κράτους, των κοινωνικών δικαιωμάτων και των ατομικών ελευθεριών υποχώρησαν, αφήνοντας ζωτικό χώρο.

Χώρο που έσπευσαν να εκμεταλλευθούν ακραίες, εθνικιστικές, περιθωριακές δυνάμεις.

Η επαναφορά στο «έθνος κράτος», τα «κλειστά σύνορα» και η απουσία κάθε έννοιας αλληλεγγύης ήρθαν αυτόματα.

Καταστάσεις καθόλου αυτονόητες για την παράδοση και τον πολιτισμό της Ευρώπης.

**Κυρίες και κύριοι,**

Ειδικά η χώρα μας βρέθηκε στην πιο δραματική θέση.

Στις διαχρονικές αδυναμίες και παθογένειες του ελληνικού κράτους ήρθαν να προστεθούν οι λαθεμένες συνταγές που επιβλήθηκαν από τα μνημόνια.

Η ελληνική κοινωνία δοκιμάστηκε σκληρά.

Και όχι μόνο δεν υπέστειλε τις αρχές και τις αξίες της, αλλά σήκωσε ψηλά τη σημαία της αλληλεγγύης και της ανθρωπιάς στη διαχείριση του προσφυγικού ζητήματος.

Όταν οι άλλοι ύψωναν τείχη, οι Έλληνες άνοιξαν τις πόρτες τους για τους δοκιμαζόμενους λαούς.

Τελικά, η Ελλάδα έσωσε το γόητρο της Ευρώπης, υπερασπιζόμενη κάτω από αντίξοες συνθήκες τις αξίες του Διαφωτισμού.

Άραγε, όλα αυτά ανήκουν στο παρελθόν;

Είναι γεγονός πως η χώρα μας εξέρχεται το αμέσως επόμενο διάστημα από τη σκληρή περίοδο της επιτροπείας, έχοντας επιτύχει ανάπτυξη με βιώσιμους όρους και κοινωνικό πρόσημο.

Κι όλα αυτά, βεβαίως χάρη στις θυσίες του ελληνικού λαού.

Όμως, η μάχη ανάμεσα στη συντήρηση και την πρόοδο είναι διαρκής.

Από τη μια, η Ευρώπη των κλειστών κέντρων λήψης αποφάσεων, η Ευρώπη των οικονομικών και πολιτικών ελίτ, μία Ευρώπη συντηρητική, φοβική και καθόλου ανεκτική σε διαφορετικές αντιλήψεις και κουλτούρες.

Και από την άλλη, η Ευρώπη της Δημοκρατίας, της συμμετοχής, των ίσων ευκαιριών, της αλληλεγγύης, του Διαφωτισμού.

Εμείς αυτήν την Ευρώπη, την κοινωνική και ανοιχτή Ευρώπη, υπερασπιζόμασταν πάντα.

Αυτή τη μάχη καλούμαστε να δώσουμε και σήμερα και στο μέλλον.

Υπερασπιζόμαστε, δηλαδή, καθημερινά την ανάγκη για περισσότερη Ευρώπη.

**Κυρίες και κύριοι,**

Ζητούμενό μας αποτελεί η περαιτέρω ανάπτυξη των δημοκρατικών θεσμών και διαδικασιών.

Αυτονόητα η Δημόσια Διοίκηση καλείται να διαδραματίσει πρωταγωνιστικό ρόλο.

Είναι αναγκαίο, λοιπόν, οι υπάλληλοι και τα στελέχη της Δημόσιας Διοίκησης να έχουν ενημέρωση, άποψη και συμμετοχή στις διαδικασίες εξέλιξης της Ευρωπαϊκής Ένωσης.

Ώστε μέσα από τους δημοσίους υπαλλήλους να ενισχύεται το δικαίωμα των πολιτών να ενημερώνονται, να διαμορφώνουν απόψεις και να συμμετέχουν στο διάλογο για το μέλλον τους.

Άλλωστε, το ανθρώπινο δυναμικό της ελληνικής Δημόσιας Διοίκησης αποδεικνύει –σε πείσμα των όσων υποκινούν με ιδιοτέλεια τον σχετικό κοινωνικό αυτοματισμό– πως έχει γνώσεις και στέκεται επάξια στο σύγχρονο παγκοσμιοποιημένο περιβάλλον.

Και, βέβαια, το Εθνικό Κέντρο Δημόσιας Διοίκησης και Αυτοδιοίκησης επιτελεί έναν ιδιαίτερα σημαντικό ρόλο στην ανάγκη διαρκούς αναβάθμισης και επιμόρφωσης του ανθρώπινου δυναμικού της Δημόσιας Διοίκησης.

Ο διάλογος, όμως, για το παρόν και το μέλλον της Ευρώπης είναι ατομική και συλλογική μας υπόθεση.

Είναι υπόθεση όλων των πολιτών.

Και οι πολίτες έχουν ανάγκη από βήματα κοινωνικής διαβούλευσης για τα κρίσιμα ζητήματα που τους αφορούν.

Στο πλαίσιο αυτό ο ιστότοπος «Μιλάμε για την Ευρώπη» του Υπουργείου Εξωτερικών αποτελεί ένα ουσιαστικό βήμα κοινωνικού διαλόγου.

Σε μια συγκυρία όπου η συμμετοχική και ανοιχτή διακυβέρνηση συνιστούν ζητούμενα της παγκόσμιας κοινότητας.

Διαφορετικά, η επικράτηση της λογικής της ανάθεσης και η παθητική αποδοχή κατευθυντήριων γραμμών οδηγεί σε φαινόμενα παραίτησης από συλλογικές διαδικασίες και διεκδικήσεις.

Επιτρέποντας έτσι τελικά την ανάπτυξη άλλων τρόπων δράσης και παρέμβασης στα κοινά, τρόπων που απέχουν από τον πολιτικό μας πολιτισμό.

Από τον πολιτικό πολιτισμό της ίδιας της Ευρώπης.

**Κυρίες και κύριοι,**

Η σημερινή εκδήλωση αναδεικνύει τον ιδιαίτερα σημαντικό ρόλο που καλείται να διαδραματίσει η Δημόσια Διοίκηση.

Μια Δημόσια Διοίκηση απελευθερωμένη από τις παθογένειες του παρελθόντος.

Που θα αποτελέσει μοχλό δίκαιης ανάπτυξης, εκπληρώνοντας τη συνταγματική της αποστολή.

Στο Υπουργείο Διοικητικής Ανασυγκρότησης υλοποιούμε ήδη ένα ολιστικό σχέδιο μεταρρυθμίσεων, ώστε το 2020 να παραδώσουμε ένα Δημόσιο σύγχρονο, αποτελεσματικό, αξιοκρατικό, φιλικό προς τους πολίτες και τις επιχειρήσεις.

Και, παράλληλα, ένα Δημόσιο ισότιμα προσβάσιμο, με συμμετοχικές διαδικασίες στη λήψη αποφάσεων και ισχυρή, κοινωνική λογοδοσία.

**Σας ευχαριστώ.**

